Die term Arabiese diaspora verwys na afstammelinge van Arabiere wat, gewillig of as vlugtelinge, uit hul geboorteland na nie-Arabiese lande geëmigreer het, veral in Noord- en Suid-Amerika, Europa en dele van Suid- en Suidoos-Asië, die Karibiese See-gebied en Wes-Afrika. Arabiese uitgewekenes dra by tot die kapitaal in die Arabiese wêreld en help dus streekontwikkeling aan. In 2009 is $35,1 miljard uit Amerika na Arabiese lande gestuur, en geld wat van ander Arabiese lande na Jordanië, Egipte en Libanon gestuur is, was 40 tot 190% hoër as handelsinkomste tussen hierdie en ander Arabiese lande. Groot getalle Arabiere het na Wes-Afrika migreer, veral die Ivoorkus, Senegal, Sierra Leone, Liberië en Nigerië. Volgens die tydskrif Aramco World is die grootste konsentrasie Arabiere buite die Arabiese wêreld in Brasilië, wat 9 miljoen burgers van Arabiese oorsprong het. Van dié 9 miljoen is 6 miljoen van Libanese afkoms. Ander Brasiliane van Arabiese oorsprong is uit Sirië, Palestina, Jordanië, Egipte en Saoedi-Arabië. Groot Arabiese gemeenskappe kom ook voor in Argentinië, Venezuela, Colombia, Mexiko en Chili.